
Text rozhodnutia
Súd: Krajský súd Bratislava Spisová značka: 21CoE/235/2014 Identifikačné číslo súdneho spisu: 1213229679 Dátum vydania rozhodnutia: 26. 08. 2014 Meno a priezvisko sudcu, VSÚ: JUDr. Eugen Palášthy ECLI: ECLI:SK:KSBA:2014:1213229679.1 Uznesenie Krajský súd v Bratislave vo veci exekúcie oprávneného: Holcim (Slovensko) a.s., 906 38 Rohožník, zastúpeného: JUDr. Genovéva Hlásniková, Dolný Val 30, 010 01 Žilina, proti povinným: v 1.rade: NOKSTAV s.r.o., Stavbárska 34, 821 07 Bratislava, IČO: 44 658 109, v 2. rade: F. E., M. XX/XXX, XXX XX T. E., zastúpeného: JUDr. Jozef Námešný, advokát, H. sv. L. XX, XXX XX S., pre vymoženie 26.350,28 Eur, o odvolaní povinného v 2. rade proti uzneseniu Okresného súdu Bratislava II č.k. 55Er/5116/2013-26 zo dňa 17.03.2014, takto r o z h o d o l : Krajský súd v Bratislave odvolanie povinného v 2. rade proti uzneseniu Okresného súdu Bratislava II č.k. 55Er/5116/2013-26 zo dňa 17.03.2014 odmieta. o d ô v o d n e n i e : Prvostupňový súd napadnutým uznesením zamietol námietky povinného v 2. rade proti exekúcii. Rozhodol tak podľa § 50 ods. 1 Exekučného poriadku. Svoje uznesenie odôvodnil tým, že z podania povinného nie je zrejmý žiadny dôvod podľa § 50 EP, ktorý by bránil vykonaniu exekúcie. Povinný neuviedol v námietkach žiadny dôvod, ktorý by spôsobil zánik vymáhaného nároku, alebo bránil jeho vykonateľnosti, alebo iný dôvod, pre ktorý je exekúcia neprípustná. Proti uzneseniu podal odvolanie povinný v 2. rade. Podľa § 50 ods. 1 Exekučného poriadku, povinný môže vzniesť u exekútora povereného vykonaním exekúcie do 14 dní od doručenia upovedomenia o začatí exekúcie námietky proti exekúcii, ak po vzniku exekučného titulu nastali okolnosti, ktoré spôsobili zánik vymáhaného nároku alebo bránia jeho vymáhateľnosti, alebo ak sú tu iné dôvody, pre ktoré je exekúcia neprípustná. To isté platí, ak sa namieta, že oprávnený alebo povinný nie sú právnymi nástupcami osoby uvedenej v exekučnom titule. Námietky musia byť odôvodnené a na dodatočne uvedené dôvody sa neprihliadne. Ak po podaní námietok exekútor upustil od vykonania exekúcie (§ 46), o námietkach netreba rozhodnúť. Podľa ods. 2 uvedeného zákonného ustanovenia, námietky proti exekúcii je exekútor povinný doručiť súdu najneskôr do piatich dní od ich doručenia účastníkom. O námietkach proti exekúcii rozhodne súd najneskôr do 60 dní od ich doručenia. Podľa ods. 4 uvedeného zákonného ustanovenia, proti rozhodnutiu, ktorým sa vyhovelo námietkam, je prípustné odvolanie. Podľa Zbierky nálezov a uznesení ÚS SR č. 349/2003, rozhodnutie o zamietnutí námietok proti exekúcii nadobudne právoplatnosť doručením oprávnenému a povinnému; doručenie exekútorovi poverenému vykonaním exekúcie nemá z hľadiska nadobudnutia právoplatnosti tohto rozhodnutia právny význam. Podľa § 202 ods. 1 Exekučného poriadku, odvolanie nie je prípustné proti rozsudku vydanému na základe uznania alebo vzdania sa nároku a proti rozsudku pre zmeškanie, okrem prípadov odvolania podaného z dôvodu, že neboli splnené podmienky na vydanie takého rozhodnutia, alebo z dôvodu, že napadnutý rozsudok vychádza z nesprávneho právneho posúdenia veci. Citujeme z uznesenia Najvyššieho súdu SR z 11. mája 2011, sp. zn. 6 Cdo 15/2011, zverejneného na www.najpravo.sk: „V prejednávanej veci odvolanie povinného smerovalo proti uzneseniu exekučného súdu, ktorým zamietol námietky povinného proti exekúcii. Exekučný poriadok ale nemá ustanovenie, v ktorom by sa výslovne uvádzala prípustnosť odvolania proti takémuto rozhodnutiu exekučného súdu. Ustanovenie § 50 ods. 4 Exekučného poriadku stanovuje prípustnosť dovolania len proti rozhodnutiu, ktorým sa vyhovelo námietkam, o ktorý prípad v danej veci nejde. Záver odvolacieho súdu o existencii zákonného dôvodu, pre ktorý nebolo možné pristúpiť k vecnému preskúmaniu odvolania podaného povinným, ale ho treba podľa § 218 ods. 1 písm. c/ O.s.p. odmietnuť, je preto správny. Z uvedeného je zrejmé, že odvolací súd odmietnutím odvolania povinnému neodňal možnosť konať pred súdom. Prípustnosť dovolania z ustanovenia § 237 písm. f/ O.s.p. tak, ako to tvrdil dovolateľ, preto nemožno vyvodiť.“ Podľa § 218 ods.1 O.s.p., odvolací súd odmietne odvolanie, ktoré a/ bolo podané oneskorene; b/ bolo podané niekým, kto na odvolanie nie je oprávnený; c/ smeruje proti rozhodnutiu, proti ktorému nie je odvolanie prípustné; d/ nemá náležitosti podľa § 205 ods. 1 a 2; ak boli dodržané podmienky podľa § 209 ods. 1 a § 211 ods. 1, e/ rozhodnutie napadnuté odvolaním zaniklo inak. Pretože odvolanie povinného v 2. rade smerovalo voči uzneseniu, ktorým súd zamietol námietky povinného v 2. rade proti exekúcii, voči ktorému uzneseniu odvolanie nie je prípustné, odvolací súd odvolanie povinného odmietol. Toto uznesenie bolo členmi senátu prijaté pomerom hlasov 3:0 (§ 3 ods. 9 tretia veta zák. č. 757/2004 Z.z. v znení neskorších predpisov). Námietky povinného proti exekúcii Poučenie: Proti tomuto uzneseniu odvolanie nie je prípustné.

